loading...

Филе Елена (рибица, пастърма) може да се приготвя през цялата година, но най-добре е това да стане през студените зимни месеци. Ако го приготвяте лятото, ще трябва да използвате хладилник.

Основните продукти за приготвянето на пастърмата са:

свинско контра-филе морска сол подправки – в моя случай това са: чубрица – 35%, сминдух – 35%, джоджен 25%, черен пипер 5%

Това е може би най-лесната рецепта за приготвяне, само трябва да се съобразите с две основни неща:

месото трябва да се осоли добре

не трябва да се суши прекалено дълго, защото става прекалено сухо и жилаво и не може да се дъвче

Предоставям ви технологията в няколко стъпки:

Месото се посипва щедро с морска сол и престоява така около 48 часа, то ще си поеме колкото му е нужно за този период

След това се измива хубаво със студена вода на чешмата и се откисва около 2 часа в студена вода в една тенджера за може водата да отнеме от излишната сол в месото (основно от повърхностния слой)

Изважда се месото и се отцежда около 30 минути от водата. Някои го затискат с тежести и увиват в хавлиени кърпи, но според мен това е излишно. Аз го слагам на дървена дъска за рязане под наклон в една тава и след 30 минути – 1 час е готово. Реално се отцежда, докато приготвя подправките.

Смесват се подправките в съотношението, описано по-горе в т. 3 или по ваш вкус. Аз обикновено разделям цялото контра-филе на две парчета по около 25 – 30 см и едното го правя със зелени подправки, а другото – с преобладаващи червени.

Овалва се отцеденото филе в подправките, като се изтръсква да падне излишното.

Пробива се дупка в единия край и се връзва с канап, на който се увисва за да се суши или се слага на скара на сенчесто и проветриво място (а лятото в хладилника).

Суши се 10 – 15 дни в зависимост от влажността на околната среда. Аз го суша на остъклена тераса и първите проби започват още на 10-ия ден. На снимките месото е съхнало точно 10 дни в затворена остъклена тераса, в която не мръзне и се отваря всеки ден за по около час.

Консумира се с ракия, вино и бира :). Моето предпочитание е червено вино от каберне. Наздраве и добър апетит!